  Виталий Пронин Приволжск федерал округысь улосъёсын ӵошатыса, Удмуртия нырысетӥ интыын мынэ калыклы электрон амалэн юрттэт сётон ласянь. Шаерамы 37 процентэз улӥсьёс - котькуд 3-тӥез адями - кутэ электрон амалэз. Интернет пыр луэ, кылсярысь, нылпи садэ путёвкалы, эмъяськонние черодэ гожтӥськыны, ваньбурлы свидетельство, паспорт лэсьтыны, тыриськонъёсты тодыны но мукет.- Электрон амалэн юрттэт сётӥськомы gosuslugi.ru портал пыр, - валэктӥз Информатизацияя но связья агентстволэн кивалтӥсез Андрей Прокошев. - Вань вазиськонъёсты эскероно ке, калык порталэ ӵемгес пыралля эмъясь доры гожтӥськон вылысь. Ар куспын сыӵеос 4 миллион люкасько, туэ 800 сюрслэсь ятыр ини.Электрон амалъёсты вӧлмытон понна агентство школаос, нылпи садъёс, ссузъёс  пӧлын конкурс радъя. Дунъясьёс чаклалозы, дышетон учреждениос, пиналъёслэн анай-атайёссы макем ӵем вазиськылозы электрон услугаослы. Ватсаса баллъёс сётӥськозы, порталэ выль адямиосты кыскыку. Озьы быръемын луозы тужгес шаплыез нылпи сад, школа, класс, ссуз.- Вормисьёсты дуно кузьымъёсын шумпоттомы, - вераз кивалтӥсь. - Кылсярысь, нылпи садъёслы, школаослы робот бичанъя «Лего» конструкторъёс сётомы. Ссузъёслы - ноутбукъёс. Тужгес шаплыез класс 1 нунал шутэтскоз «Дружба» лагерьын.Ольга Корепанова  